钦定古今图书集成/理学汇编/文学典/第064卷 > 鞠常
## 钦定古今图书集成/理学汇编/文学典/第064卷 > 鞠常

按《宋史文苑传》，“常字可久，密州高密人。祖真，黄县令。
父庆孙，申州团练判官，有诗名。常少好学，善属文。汉
乾祐二年擢进士第，裁二十一，释褐秘书省校书郎。
周广顺中，宰相范质奏充集贤校理，出为郓州观察
支使，历永兴军节度掌书记，伊阳令。显德四年，诣阙
进策，召试，复授猗氏令，迁蔡州防御判官，复宰介休”
魏县。开宝中，赵普为相，擢为著作佐郎，时任此官，惟
常与杨徽之、李若拙、赵邻几四人皆有名于时。常应
举时，著《四时成岁赋》万馀言，又为《春兰赋》，颇存兴托。
后为清河令，七年卒，年四十七。子仲谋，字有开，雍熙
中进士，有材干，历御史、东京留守推官、陕西转运，至
兵部员外郎。仲谋集其父所为文成二十卷。弟愉，周
广顺中进士，与常齐名。